als_Latn dik_Latn sag_Latn
Asgjë s’e ndal vullnetin e sovranit për të ndarë politikën nga krimi dhe për të ndryshuar një qeverisje e cila e ka mashtruar. “Rilindja” e Edvinit ka mbajtur vetëm një premtim, atë të mbajtjes së protestave të pafundme kundër saj, për shkak të vendimeve antipopullore dhe në interes të klaneve private pranë ministrave. Stina e protestave ndalet sot, në 9.30 para Kuvendit, në stacionin e rëndësishëm të dekriminalizmit, për të shpëtuar ligjin dhe demokracinë nga kthetrat e krimit
Kreu i grupit parlamentar demokrat, Edi Paloka ka lajmëruar protesta të tjera me qëllim largimin e kryeparlamentarit Meta nga posti që mban. Sipas Palokës, aksioni qeveritar do të nis mëngjesin e ditës së sotme në orën 09:30 përpara dyerve të parlamentit.“Parlamenti dhe demokracia kanë pësuar goditjen më të rëndë të këtyre 25 viteve, kur Kryetari i institucionit më të rëndësishëm në vend, gjendet nën akuzën e porositjes së vrasjes së dy deputetëve. Megjithëse janë bërë 16 ditë që Ilir Meta gjendet publikisht nën akuzën më tronditëse të dy dekadave të fundit, ai jo vetëm nuk ka reflektuar, nuk ka dhënë dorëheqjen për t’i hapur rrugën drejtësisë, por në bashkëpunim të ngushtë me Edi Ramën, me Saimir Tahirin dhe gjithë strukturat shtetërore që kanë në dorë, po i bëjnë presion prokurorisë, dëshmitarëve kyç, po tentojnë fshehjen e të vërtetës”, deklaron Paloka. Më tej, ai shprehet se nuk do të lejojë që republika të bjerë dhe vendi të mbërthehet krye këput nga krimi.“Partia Demokratike nuk do të lejojë që republika jonë të bjerë, që ky atentat ndaj ligjit, ndaj hetimit, ndaj drejtësisë, të ndodhë. Bashkë me qytetarët, me 12 mars, treguam njëzëri se kjo është kërkesa jonë, kërkesa legjitime e mbarë vendit e mbarë shqiptarëve, që Ilir Meta të dorëhiqet, e Edi Rama të mbajë duart larg hetimit, në mënyrë që të kemi një proces të plotë, të drejtë, të painfluencuar nga pushteti”, tha Edi Paloka. Kryetari i grupit parlamentar demokrat paralajmëroi protesta derisa të zbardhet e vërteta.“Sot që në 9 e 30 të mëngjesit, bashkë me qytetarët e vendit, do ta ritheksojmë edhe një herë kërkesën tonë në dyert e Parlamentit. Ne nuk të ndalemi, derisa të ketë drejtësi, derisa të ketë ligj, derisa të zbardhet e vërteta. Ilir Meta nuk është më “de fakto” kryetar i parlamentit, asnjë qytetar i vendit nuk e njeh për të tillë. Ai e mban karrigen e numrit dy të vendit kundër vullnetit të popullit, vetëm e vetëm për të penguar hetimin, për të fshehur ngjarjen, e për të diktuar përfundimet që ai dëshiron”, u shpreh Paloka. Në përfundim, Paloka tha se “Kërkesa e qytetarëve sot është të kemi hetim të plotë, objektiv dhe të drejtë. Kjo është kërkesa e Partisë Demokratike. Ne do ta çlirojmë vendin nga sundimi i krimit. Sot në orën 9 e 30 të mëngjesit, bashkë me të gjithë qytetarët që janë kundër krimit e padrejtësisë, që nuk duan që këtë vend ta sundojë krimi e terrori, të protestojmë në dyert e Parlamentit”, përfundon deklarata e Palokës.
Marrëveshja e 24 Dhjetorit, Stazimiri: “Nevojë urgjente e dekriminalizimit të parlamentit”/Në komisionin e posaçëm për dekriminalizimin, opozita kërkoj me ngulm të vihet në zbatim marrëveshja e 24 Dhjetorit. Sipas deputetit demokrat, Genc Strazimiri dekriminalizimi është një proces jetik për demokracinë dhe jetën parlamentare, po aq sa dhe dorëheqja e kryeparlamentarit, Ilir Meta. Deputeti Strazimiri deklaron se akuzat e ngritura nga maxhoranca ndaj kryeparlamentarit Meta janë akuzat më të rënda të 25 viteve politikë.”Ky komision ka për qëllim nevojën për dekriminalizimin e administratës publike, pasoja është kthimi i opozitës në Parlament.Ky proces ecën nëse ka vullnet politik”, deklaroi Strazimiri. Një ditë më parë Kryetarja e Delegacionit Europian Monica Macovei kërkoi nga klasa politike nisjen e procesit të dekriminalizimit nga lista e kandidatëve që do të garojnë në zgjedhjet vendore të 21 qershorit. Debate pati edhe për dy ekspertët e caktuar nga opozita të cilët do të punojnë për hartimin e legjislacionit, krahas ekspertizës që do të ofrojnë ekspertët europianë dhe ata të Shteteve të Bashkuara.
als_Latn als_Latn als_Latn